  Анжелика Тихонова корреспондент Россиысь калыкез дышетонъя министерстволэн но Рособрнадзорлэн валче косэтъёсынызы 2022-тӥ арын 11-тӥ классэз йылпумъясьёслы огъя кун экзамен (ЕГЭ), 9-тӥ классэз быдтӥсьёслы валтӥсь кун экзамен (ОГЭ) но йылпумъясь кун экзамен (ГВЭ) сётон радлыклэсь ӵектоссэ юнматӥзы. Со сярысь Удмуртиысь дышетонъя но тодосъя министерстволэн пресс-службаез ивортӥз. Огъя кун экзамен сётон вакытэз куинь люкетлы люкизы: дырызлэсь вазь (21-тӥ южтолэзьысен 15-тӥ оштолэзёзь), валтӥсь (26-тӥ куартолэзьысен 2-тӥ пӧсьтолэзёзь) но ватсаса (5-20 куарусёнэ) Огъя кун экзаменъёслэн валтӥсь вакытсы 26-тӥ куартолэзе география, литература но химия тодметъёс бордысен кутскоз. Куинь тодметъёслы кык нунал висъямын: ӟуч кылъя – 30-тӥ но 31-тӥ куартолэзь, информатикая но ИКТ-я – 20-тӥ но 21-тӥ инвожо, кунсьӧр кылъя экзаменлэн вераськон люкетэз – 16-тӥ но 17-тӥ инвожое. Профилья но интъет луись математикая огъя кун экзаменъёс 2-тӥ но 3-тӥ инвожое ортчозы. 6-тӥ инвожое историяя но физикая тодон-валанъёссэс эскерозы, 9-тӥ инвожое – обществознаниея, 14-тӥ инвожое – биология но кунсьӧр кылъя (гожтон люкетэз). 23-тӥ инвожоысен 2-тӥ пӧсьтолэзёзь вань тодметъёсъя огъя кун экзаменъёсты сётыны резерв нуналъёс луозы Куарусёнэ, экзаменъёсты сётыны ватсам нуналъёсы, одно ик сётоно тодметъёсты – ӟуч кылэз но инъет луись математикаез – гинэ гожтозы на. Отчы аттестат басьтымтэ выпускникъёс сюрозы. 9-тӥ классэз быдтӥсьёс валтӥсь кун экзаменъёсты (ОГЭ) озьы ик куинь люкетлы люкетыса гожтозы: дырызлэсь вазь (21-тӥ оштолэзьысен 17-тӥ куартолэзёзь), валтӥсь (20-тӥ куартолэзьысен 2-тӥ пӧсьтолэзёзь) но ватсаса (5-15 куарусёнэ). Тегъёс: Дышетон Ижкар Удмуртия экзамен  